KIRJALLINEN KYSYMYS E-1238/00

esittäjä(t): Karin Scheele (PSE) komissiolle

(14. huhtikuuta 2000)

Aihe: Tatuointivärien oikeudellinen sääntely

Jo vuosia on yhä suurempi määrä eurooppalaisia ottanut tatuointeja. Tatuoinnissa käytetään muun muassa atsoväriaineita. Komission ehdotuksessa tiettyjen vaarallisten aineiden ja valmisteiden (atsovärit) markkinoille saattamisesta ja käytön rajoituksista annetun direktiivin 76/769/ETY(1) muuttamisesta yhdeksännentoista kerran tekstiilien ja nahan osalta, tieteellinen toksikologian, ekotoksikologian ja ympäristön asiantuntijakomitea ilmaisee huolensa siitä, että atsovärien hajotessa niistä vapautuu syöpää aiheuttaviksi luokiteltuja amiineja. Mahdollisten terveyshaittojen vuoksi on tärkeää, että myös tatuoinnissa käytettävillä atsoväreillä on oikeusperusta.

1. Onko jo tehty tutkimuksia tatuointivärien terveysriskeistä tai onko tällaisia tutkimuksia tarkoitus tehdä?

2. Voiko komissio osoittaa oikeusperustat, joiden soveltamisalaan atsovärit kuuluvat?

3. Jos vastaus on kielteinen, ryhtyykö komissio toimiin varmistaakseen tatuointivärien oikeudellisen sääntelyn tulevaisuudessa? Otetaanko tällöin atsovärit huomioon?

(1) EYVL L 262, 27.9.1976, s. 201.

David Byrnen komission puolesta antama vastaus

(13. kesäkuuta 2000)

1. Komissio ei ole tietoinen toksikologisista tai epidemiologisista tutkimuksista, jotka arvioisivat erityisesti tiettyjen tatuointivärien käytön aiheuttamia terveysriskejä. Tatuointien haitalliset vaikutukset tunnetaan hyvin. Itse tatuointiprosessin aiheuttamista seurauksista (esim. epäpuhtaista välineistä siirtyvät tarttuvat taudit, arvet) on kuitenkin painavampia todisteita kuin tatuointivärien aiheuttamista mahdollisista haitallisista vaikutuksista.

Harkitessaan mahdollisia lainsäädäntöehdotuksia tatuointivärien turvallisuudesta komissio pyysi lausuntoa kosmetiikan ja kuluttajille tarkoitettujen muiden tuotteiden kuin elintarvikkeiden tiedekomitealta (SCCNFP). Tässä 17 päivänä helmikuuta 2000 annetussa lausunnossa SCCNFP totesi, että monien tatuointivärien kemiallinen rakenne ja spesifiointi sekä toksikologiset ominaisuudet ovat epätäydellisiä tai tuntemattomia ja estävät täten terveysriskien kunnollisen arvioimisen. Lausunnossaan SCCNFP suositteli ryhtymistä järjestelmällisiin toimiin tatuointivärien toksikologisten ja kemiallisten tietojen keräämiseksi, jotta terveysriskit voidaan arvioida asianmukaisesti. Komissio arvioi paraikaa vaihtoehtoja toteuttaa tätä tehtävää kansanterveyden suojelun parantamisen yhteydessä.

Arvoisan parlamentin jäsenen erityisesti mainitsemien atsovärien suhteen on komissio yhtä mieltä siitä, että teoriassa ne hajoavat tatuoinneissa samoin kuin nahkatuotteissa vapauttaen syöpää aiheuttavia amiineja. Asian vahvistavat, tieteelliset todisteet kuitenkin puuttuvat tällä hetkellä. Komissio aikoo ottaa tämän näkökohdan erityisesti huomioon arvioidessaan tatuointivärejä.

2. ja 3. Tatuointivärejä käytetään kosmeettisiin tarkoituksiin, mutta niiden antotavan (injektio) vuoksi ne eivät kuulu kosmeettisia valmisteita koskevan jäsenvaltioiden lainsäädännön lähentämistä 27 päivänä heinäkuuta 1976 annetun neuvoston direktiivin 76/768/ETY(1) piiriin. Siinä todetaan: valmisteet, joiden sisältämät aineet tai valmisteet on tarkoitettu nautittavaksi, hengitettäväksi, ruiskutettavaksi tai istutettavaksi ihmiskehoon, eivät kuulu kosmetiikan alaan. Tatuointivärit voitaisiin kuitenkin lukea yleisiksi kulutustavaroiksi ja näin ollen ne kuuluisivat yleisistä tuoteturvallisuudesta 29 päivänä kesäkuuta 1992 annetun neuvoston direktiivin 92/59/ETY(2) ja tiettyjen vaarallisten aineiden ja valmisteiden markkinoille saattamisen ja käytön rajoituksia koskevan jäsenvaltioiden määräysten lähentämistä 27 päivänä heinäkuuta 1976 annetun neuvoston direktiivin 76/769/ETY soveltamisalaan.

(1) EYVL L 262, 27.9.1976.

(2) EYVL L 228, 11.8.1992.